b'\n_START_ARTICLE_\nT\xc3\xb6\xc3\xb6laua virtualiseerimine\n_START_PARAGRAPH_\nT\xc3\xb6\xc3\xb6laua virtualiseerimine on tarkvaraline tehnoloogia, mille abil eraldatakse t\xc3\xb6\xc3\xb6laua keskkond ja sellega seotud tarkvaralised rakendused f\xc3\xbc\xc3\xbcsilisest kliendist._NEWLINE_T\xc3\xb6\xc3\xb6laua virtualiseerimist saab kasutada koosk\xc3\xb5las rakenduste virtualiseerimisega ja kasutaja profiilihalduris\xc3\xbcsteemidega, et tagada laialdane t\xc3\xb6\xc3\xb6lauakeskkonna halduss\xc3\xbcsteem. Sellise lahendusega on k\xc3\xb5ik t\xc3\xb6\xc3\xb6laua komponendid virtualiseeritud. See t\xc3\xa4hendab, et t\xc3\xb6\xc3\xb6laud on kasutaja jaoks palju paindlikum ja turvalisem. Lisaks toetab selline virtualiseerimine paremat t\xc3\xb6\xc3\xb6laua taastamise strateegiat, kuna k\xc3\xb5ik informatsioon salvestatakse andmekeskusesse. Kui kasutaja seade v\xc3\xb5i arvuti, mida parajasti virtualiseeritakse, on kadunud, siis andmete taastamine on kerge, kuna k\xc3\xb5ik komponendid on olemas teises seadmes juba sisselogimisel. Nii on palju v\xc3\xa4iksem t\xc3\xb5en\xc3\xa4osus mingit olulist informatsiooni k\xc3\xa4tte saada ja kurjalt \xc3\xa4ra kasutada, kuna andmeid ei salvestata kasutaja seadmele, vaid andmebaasi.\n_START_SECTION_\nVirtualiseerimise meetodid ja t\xc3\xbc\xc3\xbcbid\n_START_PARAGRAPH_\nT\xc3\xb6\xc3\xb6laua virtualiseerimise v\xc3\xb5imalused jagunevad selle j\xc3\xa4rgi, kas virtuaalne t\xc3\xb6\xc3\xb6laud jookseb kaug\xc3\xbchenduse pealt v\xc3\xb5i lokaalselt, kas ligip\xc3\xa4\xc3\xa4s peab olema pidev v\xc3\xb5i vahelduv ja kas virtuaalne t\xc3\xb6\xc3\xb6laud ja selle sisu peab p\xc3\xbcsima seansside vahel. T\xc3\xb6\xc3\xb6laua virtualiseerimise lahendustega tarkvaratooted seovad endas nii kaug\xc3\xbchenduse kui lokaalse rakendamise v\xc3\xb5imaluse \xc3\xbcheks tooteks.\n_START_SECTION_\nKaugt\xc3\xb6\xc3\xb6laua virtualiseerimine\n_START_PARAGRAPH_\nKaugt\xc3\xb6\xc3\xb6laua virtualiseerimine kujutab endast kliendi-serveri p\xc3\xb5hjal t\xc3\xb6\xc3\xb6tavat keskkonda. Rakenduse k\xc3\xa4ivitamine toimub kaugoperatsioonis\xc3\xbcsteemis, mis on \xc3\xbchendatud lokaalse kliendi seadmega v\xc3\xb5rgu teel kaugekraani protokolli kasutades. K\xc3\xb5ik kasutatud rakendused ja andmed j\xc3\xa4\xc3\xa4vad kaugs\xc3\xbcsteemi. Seadme ja kaugs\xc3\xbcsteemi vahel saadetakse ainult hiire, klaviatuuri ja ekraani andmeid. Sellist l\xc3\xa4henemist saab teha serveri riistvaral, mis toetab h\xc3\xbcperviisorit. See v\xc3\xb5imaldab jooksutada serveris mitut kaugoperatsioonis\xc3\xbcsteemi korraga. Teisis\xc3\xb5nu kutsutakse seda "virtuaalseks t\xc3\xb6\xc3\xb6laua infrastruktuuriks" (inglise keeles Virtual Desktop Infrastructure v\xc3\xb5i VDI).\n_START_SECTION_\nVirtuaalse t\xc3\xb6\xc3\xb6laua infrastruktuur\n_START_PARAGRAPH_\nVirtuaalne t\xc3\xb6\xc3\xb6laua infrastruktuur on t\xc3\xb6\xc3\xb6lauakeskne teenus, mis hoiab \xc3\xbcleval kasutaja t\xc3\xb6\xc3\xb6laua keskkonda kaugserveritel ja/v\xc3\xb5i personaalarvutitel. Sellele p\xc3\xa4\xc3\xa4seb ligi v\xc3\xb5rgu kaudu, kasutades kaugekraani protokolli. \xc3\x9chenduse jaotamise protokolli kasutamisega \xc3\xbchendatakse kasutajad m\xc3\xa4\xc3\xa4ratud t\xc3\xb6\xc3\xb6laua seanssidesse. Kasutajate jaoks t\xc3\xa4hendab see, et nad saavad p\xc3\xa4\xc3\xa4seda ligi oma t\xc3\xb6\xc3\xb6lauale suvalisest asukohast, ilma et oleksid seotud ainult \xc3\xbche kliendi seadmega. Vahetades t\xc3\xb6\xc3\xb6kohta (arvutit), j\xc3\xa4\xc3\xa4vad kasutaja t\xc3\xb6\xc3\xb6laua keskkond, rakendused ja andmed p\xc3\xbcsima. S\xc3\xbcsteemihalduse administraatoritele t\xc3\xa4hendab see keskmistatud ja t\xc3\xb5husat kliendikeskkonda, mida on kergem hallata ning vastavalt vajadusele kiirelt muuta._NEWLINE_Virtuaalse t\xc3\xb6\xc3\xb6laua infrastruktuuri kasutatakse ka ligip\xc3\xa4\xc3\xa4suks Windowsi rakendustele seadmetel, kuhu Windowsi operatsioonis\xc3\xbcsteem ise ei ole paigaldatud._NEWLINE_Iga virtuaalmasin vajab kasutaja t\xc3\xb6\xc3\xb6laua keskkonna jooksutamiseks natuke muutm\xc3\xa4lu, k\xc3\xb5vaketta mahtu ja protsessorij\xc3\xb5udlust. Vanap\xc3\xa4rase terminali teenuste mudeli puhul aga jagasid kasutajad enamasti k\xc3\xb5ike, peale isiklike andmete. Virtuaalne t\xc3\xb6\xc3\xb6laua infrastruktuur t\xc3\xa4hendab ka, et tuleb osta iga kasutaja jaoks eraldi Windowsi litsents._NEWLINE_Suuremate kulude eest aga pakub virtuaalse t\xc3\xb6\xc3\xb6laua infrastruktuur paremat haldamist, k\xc3\xa4ttesaadavust ja kasutamismugavust. Seoses serveri virtualiseerimisega saab virtuaalseid masinaid siirata serverite hulka, ilma et peaks virtuaalmasinaid maha v\xc3\xb5tma. Samuti saab teha virtuaalmasinatest hetket\xc3\xb5mmiseid kiireks seansi taastamiseks. Kui virtuaalmasin peaks kokku kukkuma, siis see ei m\xc3\xb5juta teisi masinaid. Terminali teenuste puhul \xc3\xbcks masin kukutab kokku terve s\xc3\xbcsteemi.\n_START_SECTION_\nRakenduse virtualiseerimine\n_START_PARAGRAPH_\nRakenduste virtualiseerimine parandab rakenduste k\xc3\xa4ttetoimetamist ja \xc3\xbchilduvust, isoleerides neid operatsioonis\xc3\xbcsteemist, kus neid k\xc3\xa4ivitatakse. Rakendused tehakse \xc3\xbcheselt hallatavateks teenusteks, mis ei satu konflikti teiste rakendustega. T\xc3\xa4ielikult virtualiseeritud rakendus ei ole paigaldatud riistvarale. H\xc3\xbcperviisor p\xc3\xbc\xc3\xbcab rakenduse kinni ja selle eluk\xc3\xa4igu ajal rakendus k\xc3\xa4itub, nagu ta t\xc3\xb6\xc3\xb6taks oma originaalsel operatsioonis\xc3\xbcsteemil ja riistvaral.\n_START_SECTION_\nKasutaja virtualiseerimine\n_START_PARAGRAPH_\nKasutaja virtualiseerimine viitab kasutaja k\xc3\xb5igi erik\xc3\xbclgede s\xc3\xb5ltumatule haldamisele t\xc3\xb6\xc3\xb6laua keskkonnas. See t\xc3\xa4hendab, et kasutaja virtualiseerimine eraldab kasutaja profiili, s\xc3\xa4tted ja andmed operatsioonis\xc3\xbcsteemist ning talletab kogu selle informatsiooni kas andmebaasi v\xc3\xb5i pilve. Kasutaja virtualiseerimine ei ole limiteeritud virtuaalsetele t\xc3\xb6\xc3\xb6laudadele. Seda v\xc3\xb5ib kasutada ka teistel f\xc3\xbc\xc3\xbcsilistel, virtuaalsetel ja pilveplatvormidel.\n_START_SECTION_\nKihistamine\n_START_PARAGRAPH_\nT\xc3\xb6\xc3\xb6laua kihistamine on t\xc3\xb6\xc3\xb6laua virtualiseerimise meetod, mis jaotab k\xc3\xb5vaketta kuvandi loogilisteks juppideks, mida saab individuaalselt hallata. N\xc3\xa4iteks kui k\xc3\xb5ik kasutajagrupi liikmed kasutavad sama operatsioonis\xc3\xbcsteemi, siis p\xc3\xb5hioperatsioonis\xc3\xbcsteemist varukoopiat peab tegema vaid \xc3\xbche korra terve selle kasutajakeskkonna jaoks, kes seda kihti jagavad. Kihistamist saab teha lokaalsete f\xc3\xbc\xc3\xbcsiliste k\xc3\xb5vaketta kuvanditega, kliendip\xc3\xb5histe virtuaalmasinatega v\xc3\xb5i peremehep\xc3\xb5histe t\xc3\xb6\xc3\xb6laudadega.\n_START_SECTION_\nT\xc3\xb6\xc3\xb6laud kui teenus\n_START_PARAGRAPH_\nKaugt\xc3\xb6\xc3\xb6laua virtualiseerimist saab teha ka pilveraalinduse abil. Pilvetehnoloogial p\xc3\xb5hinevaid virtuaalseid t\xc3\xb6\xc3\xb6laudu saab realiseerida, kasutades koos nii virtuaalset t\xc3\xb6\xc3\xb6laua infrastruktuuri kui ka kaugt\xc3\xb6\xc3\xb6laua teenustel p\xc3\xb5hinevaid s\xc3\xbcsteeme. M\xc3\xb5lemaid lahendusi saab ellu viia nii avatud pilves, privaatpilve infrastruktuurides kui ka h\xc3\xbcbriidpilve platvormides. Pilveraalindusega kaasnevad mitmed eelised, n\xc3\xa4iteks \xc3\xbclalhoiukulud on v\xc3\xa4iksemad ja s\xc3\xbcsteem ise on paindlikum, mis teeb administraatoritel selle haldamise lihtsamaks.'